自堂詩爲張億作
作者：郭印
朝代：宋

paragraphs: 大道絕群倫，古今無匹配。
張子涉其源，超然意冥會。
宴坐一堂空，乾坤皆破碎。
八荒自神遊，萬法非我對。
眼前欝崢嶸，毫髪了無礙。
揭名諒真實，舉首誰領解。
咄哉愚癡兒，矜已妄尊大。
一念思遺物，胸次先憒憒。
不見南榮趣，偕來還幾輩。
顛倒欲何之，卻走山愈背。
吾今識子綦，獨立形骸外。
寂寥千載餘，光采炯如在。